Psalam (Šarić) 74.
Poučna pjesma; od Asafa.

1Što nas odbacuješ, Bože, zauvijek; što plamti gnjev tvoj na ovce paše tvoje? 

2Spomeni se zajednice svoje, koju si stekao od starine, koju si otkupio za narod baštine svoje, gore Siona, na kojoj si se nastanio! 

3Korake svoje okreni k vječnim ruševinama - sve je u svetištu poharao neprijatelj. 

4Tlačitelji tvoji digoše dobitnu viku na mjestu sastanka tvojega; kao pobjedne znakove postaviše bojne znakove svoje. 

5Oni to počiniše, kao kad se u gustoj šumi visoko zamahne sjekira: 

6Sjekirom i maljem razbiše sve, što je bilo u njemu rezano. 

7Ognjem spališe svetište tvoje; stan imena tvojega oskvrniše do temelja. 

8Rekoše u sebi: "Uništit ćemo ih sasvim!" Tako popališe sva mjesta Božja u zemlji. 

9Ne vidimo više čudesnih znakova svojih; nema više proroka; nema u nas tko bi znao, dokle će to trajati. 

10 Dokle će se, Bože, još rugati protivnik? Zar će dovijeka neprijatelj psovati ime tvoje? 

11 Što ustežeš ruku svoju, desnicu svoju? Izvadi je iz njedara svojih i učini kraj! 

12 Bog je kralj moj od starine, on čini silna djela na zemlji. 

13 Ti si moću svojom rasjekao more; ti si satro glavu vodenim nemanima. 

14 Ti si razmrskao glave Levijatanu; dao si da ga jede narod koji živi u pustinji. 

15 Ti si otvorio izvore i potoke; ti si isušio rijeke nepresušne. 

16 Tvoj je dan i tvoja je noć; mjesecu i suncu dao si svoje mjesto; 

17 Utvrdio si sve granice zemaljske; stvorio si ljeto i zimu. 

18 Spomeni se toga: neprijatelj se je narugao Gospodu; narod je bezumni psovao ime tvoje! 

19 Ne daji zvijerima duše golubice svoje i nemoj zaboraviti života ubogih svojih za svagda! 

20 Pogledaj na zavjet; jer su pećine zemaljske pune stanova nasilja! 

21 Nevoljnik neka se ne vrati sramotan; ubogi i potlačeni neka hvale ime tvoje! 

22 Digni se, Bože, brani stvar svoju i spomeni se, kako ti se bezumnici rugaju svejednako! 

23 Nemoj zaboraviti obijesti neprijatelja svojih, vike protivnika svojih, što još jednako raste! 

Psalmi (Šarić)